b'\n_START_ARTICLE_\nBoris El\xc8\x9b\xc3\xaen\n_START_SECTION_\nTinere\xc8\x9bea\n_START_PARAGRAPH_\nS-a n\xc4\x83scut \xc3\xaentr-o familie modest\xc4\x83 din Sverdlovsk (ast\xc4\x83zi Ekaterinburg)._NEWLINE_\xc3\x8en clasa a \xc8\x99aptea din \xc8\x99coala general\xc4\x83, a pierdut dou\xc4\x83 degete de la m\xc3\xa2na st\xc3\xa2ng\xc4\x83 \xc3\xaen urma exploziei unei grenade neexplodate din timpul celui de-al Doilea R\xc4\x83zboi Mondial._NEWLINE_Handicapul nu l-a \xc3\xaempiedicat s\xc4\x83 urmeze, cu rezultate excep\xc8\x9bionale, Liceul Pu\xc8\x99kin din Berezniki, regiunea Perm \xc8\x99i apoi Institutul Politehnic Ural, cu specializarea "Construc\xc8\x9bii".\n_START_SECTION_\nAscensiunea politic\xc4\x83\n_START_PARAGRAPH_\n\xc3\x8en 1961, \xc3\xaencurajat de "dezghe\xc8\x9bul" lui Nikita Hru\xc8\x99ciov, se \xc3\xaenscrie \xc3\xaen Partidului Comunist al Uniunii Sovietice (PCUS) \xc8\x99i \xc3\xaen 1969 ajunge \xc3\xaen nomenclatura de partid, lucr\xc3\xa2nd \xc3\xaen administra\xc8\x9bia comunist\xc4\x83._NEWLINE_Manifest\xc3\xa2nd calit\xc4\x83\xc8\x9bi organizatorice deosebite, avanseaz\xc4\x83 pe linie de partid \xc8\x99i ajunge secretar de partid al regiunii Sverdlovsk, calitate \xc3\xaen care dispune distrugerea casei Ipatiev, unde fusese asasinat ultimul \xc8\x9bar, Nicolae al II-lea._NEWLINE_La 24 decembrie 1985 devine primar al Moscovei (de fapt Prim-secretar al Comitetului Or\xc4\x83\xc8\x99enesc Moscova al PCUS), func\xc8\x9bie pe care o de\xc8\x9bine p\xc3\xa2n\xc4\x83 \xc3\xaen 1987 c\xc3\xa2nd este demis datorit\xc4\x83 criticilor vehemente la adresa lui Gorbaciov si a ritmului reformelor, considerat de el ca fiind "prea lent"._NEWLINE_\xc3\x8en martie 1989 a fost ales \xc3\xaen Congresul Deputa\xc8\x9bilor Poporului \xc8\x99i a c\xc3\xa2\xc8\x99tigat un loc \xc3\xaen Sovietul Suprem. \xc3\x8en mai 1990 a fost numit pre\xc8\x99edinte al Sovietului Suprem al RSFSR. \xc3\x8en iunie RSFSR \xc8\x99i-a proclamat independen\xc8\x9ba, iar \xc3\xaen iulie El\xc8\x9b\xc3\xaen a p\xc4\x83r\xc4\x83sit PCUS. \xc3\x8en alegerile preziden\xc8\x9biale democratice din Rusia de pe 12 iunie 1991, El\xc8\x9b\xc3\xaen a c\xc3\xa2\xc8\x99tigat 57% din voturile populare, \xc8\x99i a fost \xc3\xaenvestit \xc3\xaen func\xc8\x9bie pe 10 iulie._NEWLINE_Pe 18 august 1991 a \xc3\xaenceput o lovitur\xc4\x83 de stat \xc3\xaempotriva lui Gorbaciov (\xc8\x99i a lui El\xc8\x9b\xc3\xaen), condus\xc4\x83 de comuni\xc8\x99ti \xc3\xaen frunte cu Kriu\xc8\x99kov. Gorbaciov a fost re\xc8\x9binut \xc3\xaen Crimeea, \xc3\xaen vreme ce El\xc8\x9b\xc3\xaen s-a deplasat spre Casa Alb\xc4\x83 a Rusiei pentru a \xc8\x9bine piept loviturii de stat. Casa Alb\xc4\x83 a fost asediat\xc4\x83 de armat\xc4\x83, dar, confruntate cu demonstra\xc8\x9bii populare masive, trupele s-au retras, \xc3\xaen vreme ce El\xc8\x9b\xc3\xaen \xc8\x9binea un discurs memorabil de pe turela unui tanc. P\xc3\xa2n\xc4\x83 pe 21 august majoritatea liderilor loviturii de stat au p\xc4\x83r\xc4\x83sit Moscova, iar Gorbaciov a fost "salvat" din Crimeea \xc8\x99i readus \xc3\xaen Moscova. El\xc8\x9b\xc3\xaen a fost salutat \xc3\xaen \xc3\xaentreaga lume ca un erou pentru c\xc4\x83 a salvat Uniunea Sovietic\xc4\x83 de revenirea tiraniei \xc8\x99i lumea \xc3\xaentreag\xc4\x83 de reaprinderea R\xc4\x83zboiului Rece._NEWLINE_La \xc3\xaenceputul lui decembrie 1991, Ucraina a votat independen\xc8\x9ba de Uniunea Sovietic\xc4\x83. O s\xc4\x83pt\xc4\x83m\xc3\xa2n\xc4\x83 mai t\xc3\xa2rziu, pre\xc8\x99edin\xc8\x9bii Rusiei, Ucrainei \xc8\x99i Belarusului au pus bazele Comunit\xc4\x83\xc8\x9bii Statelor Independente. Pe 24 decembrie, Rusia a preluat locul URSS de la Na\xc8\x9biunile Unite. \xc3\x8en ziua urm\xc4\x83toare, pre\xc8\x99edintele Gorbaciov a demisionat, iar URSS a \xc3\xaencetat s\xc4\x83 mai existe._NEWLINE_Pe 9 august 1999, El\xc8\x9b\xc3\xaen \xc8\x99i-a demis Primul-ministru, Serghei Stepa\xc8\x99in, \xc8\x99i, pentru a patra oar\xc4\x83, \xc3\xaentregul s\xc4\x83u cabinet.\n_START_SECTION_\nDeclinul\n_START_PARAGRAPH_\nEl\xc8\x9b\xc3\xaen a r\xc4\x83mas Pre\xc8\x99edinte al Rusiei p\xc3\xa2n\xc4\x83 pe 31 decembrie 1999, f\xc4\x83r\xc4\x83 a se mai ridica, pe plan istoric \xc8\x99i personal, la \xc3\xaen\xc4\x83l\xc8\x9bimea la care l-au dus evenimentele din 1991. A demisionat pe 31 decembrie 1999, numindu-l pe Vladimir Putin pre\xc8\x99edinte interimar, p\xc3\xa2n\xc4\x83 la noile alegeri din 26 martie 2000._NEWLINE_Problemele personale \xc8\x99i de s\xc4\x83n\xc4\x83tate ale lui El\xc8\x9b\xc3\xaen, alcoolic \xc3\xaenveterat, au fost de multe ori \xc3\xaen aten\xc8\x9bia presei mondiale. Ca de exemplu, \xc3\xaentr-o conferin\xc8\x9b\xc4\x83 \xc3\xaen aer liber cu Bill Clinton, i-a spus acestuia c\xc4\x83 \xe2\x80\x9eeste un dezastru\xe2\x80\x9d. A fost filmat de mai multe ori juc\xc3\xa2nd \xe2\x80\x9ekalinka\xe2\x80\x9d pe diferite scene, arunc\xc3\xa2nd o femeie \xc3\xaen ap\xc4\x83 de pe un doc, c\xc3\xa2nd a b\xc4\x83ut pahare \xc3\xaentregi cu t\xc4\x83rie sau bere. Odat\xc4\x83 cu trecerea anilor, El\xc8\x9b\xc3\xaen a \xc3\xaenceput s\xc4\x83 fie privit ca un conduc\xc4\x83tor din ce \xc3\xaen ce mai fragil, despre a c\xc4\x83rui moarte iminent\xc4\x83 s-a discutat adeseori.\n_START_SECTION_\nDecesul \xc8\x99i funerariile\n_START_PARAGRAPH_\nBoris El\xc8\x9b\xc3\xaen a decedat pe 23 aprilie 2007 la ora 15:45 ora de la Moscova la Spitalul Clinic Central, ca urmare a unui stop cardiac provocat de boala cardiovascular\xc4\x83 progresiv\xc4\x83 \xc8\x99i apoi de insuficien\xc8\x9ba mai multor organe, adic\xc4\x83 disfunc\xc8\x9bia multor organe interne cauzate de o boal\xc4\x83 a sistemului cardiovascular, a declarat \xc3\xaentr-un interviu acordat RIA Novosti, \xc8\x99eful Centrului Medical al Oficiului pre\xc8\x99edintelui Rusiei, Serghei Mironov. \xc3\x8en acela\xc8\x99i timp, \xc3\xaen programul de \xc8\x99tiri "Vesti", el a raportat un alt motiv pentru moartea ex-pre\xc8\x99edintelui: "El\xc8\x9b\xc3\xaen a suferit o infec\xc8\x9bie cataral-viral\xc4\x83 destul de sever\xc4\x83 (r\xc4\x83ceal\xc4\x83) care a lovit foarte dur toate organele \xc8\x99i sistemele", El\xc8\x9b\xc3\xaen a fost spitalizat cu 12 zile \xc3\xaenainte de moartea sa.'